Jekaterinburgi hotell Hyatt Regency Ekaterinburg – pretendentide turniiri toimumiskoht. Mängijad elasid samas hotellis
**2020. aasta male MM-võistluste tiitlipretendentide turniir** (inglise keeles *World Chess Championship Candidates Tournament 2020*) oli aastatel 2020–2021 Jekaterinburgis peetud kaheringline male maailmameistrivõistluste pretendentide turniir. Turniiri võitja sai õiguse kohtuda MM-tiitlimatšis valitseva maailmameistri Magnus Carlseniga.

Kaheksa osavõtjaga 2020. aasta pretendentide turniir kavatseti pidada 15. märtsist kuni 5. aprillini. Reglemendi järgi tuli mängida kaks ringi ringsüsteemis (kokku 14 vooru), ajakontrolliga 100 minutit 40 käigule, seejärel 50 minutit järgmisele 20 käigule, mille järel antakse 15 minutit mängu lõpuni ühes 30 sekundi lisandumisega iga käigu kohta. 

Turniir kuulus 21. kategooriasse. Peakohtunik oli Serbia rahvusvaheline arbiiter Nebojša Baralić.

Auhinnafond oli 500 000 eurot.

Märtsis 2020 koroonapandeemia tingimustes alanud turniiri peatas 26. märtsil FIDE president Arkadi Dvorkovitš pärast seda, kui teatati, et Venemaal peatati kõik rahvusvahelised lennud. Lubati, et turniiri teine ring mängitakse kohe, kui tingimused seda võimaldavad.

Turniiri teine ring peeti aprillis 2021.

Osavõtjate kvalifitseerumine
----------------------------

| Osavõtja | Vanus | ELO-reiting¹ | Koht reitingu-tabelis¹ | Кvalifitseerumine turniirile |
| --- | --- | --- | --- | --- |
| Ameerika Ühendriigid Fabiano Caruana | 27 | 2842 | 2 | Viimase MM-tiitlimatši (2018) kaotaja |
| Aserbaidžaan ~~Teymur Rəcəbov~~ | 32 | 2765 | 9 | Viimase maailma karikaturniiri (2019) finalistid (Rəcəbov teatas märtsis 2020 oma loobumisest) |
| Hiina Ding Liren | 27 | 2805 | 3 |
| Hiina Wang Hao | 30 | 2762 | 12 | Viimase Suure Šveitsi turniiri (2019) võitja |
| Venemaa Aleksandr Grištšuk | 36 | 2777 | 4 | Viimase FIDE Grand Prix' sarja (2019) kaks edukamat mängijat |
| Venemaa Jan Nepomnjaštši | 29 | 2774 | 5 |
| Holland Anish Giri | 25 | 2763 | 11 | Kõrgema reitinguga maletaja 2019. aasta FIDE reitingutabelist |
| Venemaa Kirill Aleksejenko | 22 | 2698 | 39 | Turniiri korraldaja nominatsioon (*wild card* ) |
| Prantsusmaa Maxime Vachier-Lagrave | 29 | 2767 | 8 | Lülitati turniiri koosseisu Teymur Rəcəbovi asemel. FIDE reeglite järgi võeti asendusliige 2019. aasta FIDE reitingutabelist |
|

¹) Reitingud on antud 2020. aasta märtsi seisuga

Turniiri seis pärast esimest ringi
----------------------------------

Maxime Vachier-Lagrave, turniiri liider pärast esimest ringi
Jan Nepomnjaštši, turniiri võitja

| Koht | Mängija | Voorude arv | Võite | Viike | Kaotusi | Punkte kokku |
| --- | --- | --- | --- | --- | --- | --- |
| 1.¹ | Prantsusmaa Maxime Vachier-Lagrave | 7 | 2 | 5 | 0 | **4½** |
| 2. | Venemaa Jan Nepomnjaštši | 7 | 3 | 3 | 1 | **4½**  |
| 3. | Ameerika Ühendriigid Fabiano Caruana | 7 | 1 | 5 | 1 | **3½** |
| 4.–5. | Holland Anish Giri | 7 | 1 | 5 | 1 | **3½** |
| 4.–5. | Hiina Wang Hao | 7 | 1 | 5 | 1 | **3½** |
| 6. | Venemaa Aleksandr Grištšuk | 7 | 0 | 7 | 0 | **3½** |
| 7. | Hiina Ding Liren | 7 | 1 | 3 | 3 | **2½** |
| 8. | Venemaa Kirill Aleksejenko | 7 | 0 | 5 | 2 | **2½** |
|

¹) Vachier-Lagrave võitis Nepomnjaštšit omavahelises partiis

Turniiri lõpptulemused
----------------------

Kaheringlise turniiri võitis Jan Nepomnjaštši, edestades Maxime Vachier-Lagrave'i (2. koht), Anish Girit (3. koht) ja eelmise pretendentide turniiri võitjat Fabiano Caruanat (4. koht).

28. aprillil 2021 peetud turniiri lõputseremoonial sai Nepomnjaštši loorberipärja ja kuldmedali, Vachier-Lagrave hõbe- ning Giri pronksmedali.

Välislingid
-----------

* В ФИДЕ пытаются скрыть, сколько народу было на открытии турнира претендентов. chess-news.ru, 17. märts 2020